Trump se PA waai ná mond los is | Netwerk24
Trump se PA waai ná mond los is
30 Augustus 2019 09:29
Pres. Donald Trump van Amerika se persoonlike assistent, Madeleine Westerhout (28), wat sedert dag een aan sy sy is, het Donderdag haar bedanking ingedien nadat dit glo aan die lig gekom het dat sy persoonlike inligting oor hom gedeel het, berig die New York Times.
Westerhout, wat die sogenaamde "wag" voor Trump se kantoor is, het glo inligting oor Trump, sy familie en kantoorsake met joernaliste tydens 'n werkende vakansie gedeel. Sy het dié inligting tydens 'n "van die rekord af"-ete saam met joernaliste gedeel.
Pres. Donald Trump van Amerika en Madeleine Westerhout Foto: Getty Images
CNN berig dat Westerhout nie vir die joernaliste gesê het dat wat sy met hulle deel van die rekord af is nie, het twee bronne met inligting oor die saak gesê. Een van die joernaliste het glo Westerhout se inligting met personeellede in die Withuis gedeel.
'n Voormalige amptenaar in die Withuis het aan CNN gesê Trump en Westerhout het 'n hegte band, maar hy beskou die bespreking van sy familie as 'n lyn wat oorskry word.
The Hill berig Trump wil met 'n ysterhand optree wanneer mense sonder toestemming inligting vanuit die Withuis deel.